Pranešimas dėl Pasaulio prekybos organizacijos Ginčų sprendimo tarybos sprendimo dėl tam tikriems į Sąjungą importuojamiems plieno gaminiams taikomos apsaugos priemonės įgyvendinimo

(2022/C 320/21)

2022 m. gegužės 31 d. PPO Ginčų sprendimo taryba (toliau – GST) priėmė kolegijos ataskaitą dėl Turkijos pateikto ginčo DS595 European Union-Safeguard Measures on Certain Steel Products (Europos Sąjungos apsaugos priemonės, taikomos tam tikriems plieno gaminiams) (1). Ataskaitoje kolegija laikėsi nuomonės, kad ES pateikti paaiškinimai ir argumentai dėl kai kurių pradinės priemonės aspektų neatitinka Pasaulio prekybos organizacijos steigimo sutarties (toliau – PPO steigimo sutartis) reikalavimų.

Šio pranešimo tikslas – informuoti suinteresuotąsias šalis, kad Komisija įgyvendins GST rekomendaciją ir sprendimą. Šiuo tikslu Komisija kviečia suinteresuotąsias šalis teikti pastabas. ES įgyvendins priemonę suderindama tam tikriems plieno gaminiams taikomą apsaugos priemonę su PPO Susitarimu dėl apsaugos priemonių ir GATT 1994, atsižvelgdama į aspektus, dėl kurių PPO kolegija padarė išvadą, kad ES apsaugos priemonė yra nesuderinama su aspektais, kuriems taikomi susitarimai. Kolegijos išvados dėl neatitikimų yra susijusios su dviem teisiniais aspektais pagal GATT 1994 XIX straipsnio 1 dalies a punktą ir dviem vieno teisinio aspekto pagal PPO Susitarimo dėl apsaugos priemonių 4 straipsnio 1 dalies b punktą elementais.

Kalbant apie GATT 1994 XIX straipsnio 1 dalies a punktą, pradine apsaugos priemone nepakankamai paaiškinama, kaip padidėjo importas dėl nustatytų nenumatytų pokyčių. Be to, priemone nebuvo nustatyti įsipareigojimai pagal GATT, dėl kurių poveikio padidėjo importas.

Kalbant apie PPO Susitarimo dėl apsaugos priemonių 4 straipsnio 1 dalies b punktą, kolegija nustatė, kad du pagrindiniai didelės žalos grėsmės nustatymo elementai nebuvo „pagrįsti faktais“: pirma, išvada, kad vidaus pramonė buvo „nestabili ir pažeidžiama“, nepaisant pagerėjusių veiklos rezultatų, ir, antra, išvada, kad tolesnis importo apimties padidėjimas ateityje padarytų didelę žalą vidaus pramonei.

Įgyvendinimo tikslais Komisija ketina papildyti Įgyvendinimo reglamentą (ES) 2019/159 (2) pirmiau nurodytais klausimais. Todėl suinteresuotųjų šalių prašoma pateikti pastabas tik tais klausimais.

Kolegijos išvados dėl pirmiau nurodytų aspektų pateiktos kolegijos ataskaitos 7.3.2.3 skirsnyje dėl padidėjusio importo ir nenumatytų pokyčių ryšio; kolegijos ataskaitos 7.4 skirsnyje dėl įsipareigojimų poveikio ir kolegijos ataskaitos 7.6.2 skirsnyje dėl didelės žalos grėsmės.

1 Procedūra

Atsižvelgdama į tai, kas išdėstyta pirmiau, Komisija atnaujina pradinį apsaugos priemonių tyrimą nuo to momento, kai, atsižvelgiant į kolegijos išvadas, reikalingi papildomi paaiškinimai. Atitinkamas momentas yra prieš pat galutinės apsaugos priemonės priėmimą.

1.1. Rašytiniai pareiškimai

Visos suinteresuotosios šalys, pageidaujančios dalyvauti tyrime, raginamos reikšti savo nuomonę, teikti Komisijai informaciją ir patvirtinamuosius dokumentus. Šią informaciją ir patvirtinamuosius dokumentus Komisija turi gauti per 21 dieną nuo šio pranešimo paskelbimo Europos Sąjungos oficialiajame leidinyje dienos (3).

1.2. Informacijos teikimas ir šiame pranešime nurodytų terminų pratęsimas

Paprastai suinteresuotosios šalys informaciją gali pateikti tik per šiame pranešime nustatytus terminus. Prašyti pratęsti šiame pranešime nurodytus terminus galima tik išimtinėmis aplinkybėmis ir jie bus pratęsti tik tinkamai pagrįstais atvejais. Informacijai pateikti nustatytas terminas tinkamai pagrįstais išimtiniais atvejais paprastai gali būti pratęstas ne ilgiau kaip trimis papildomomis dienomis.

Suinteresuotųjų šalių prašoma neteikti papildomos informacijos pasibaigus šiame pranešime arba bet kokiuose tolesniuose Komisijos siųstuose pranešimuose nurodytiems terminams. Siekiant tinkamai laiku užbaigti tyrimą, į bet kokius pareiškimus, prieštaravimus ar kitus rašytinius dokumentus, kuriuose nesilaikoma Komisijos nustatytų terminų, gali būti neatsižvelgiama.

1.3. Rašytinių pareiškimo teikimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama Komisijai: a) naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

Visa laikyti konfidencialia prašoma suinteresuotųjų šalių teikiama rašytinė informacija ženklinama „neskelbtina“ grifu (4). Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia.

Šalys, teikiančios „neskelbtiną“ informaciją, pagal Reglamento (ES) 2015/478 (5) 8 straipsnį ir Reglamento (ES) 2015/755 (6) 5 straipsnį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę, ir Komisija turi ją gauti tuo pačiu metu kaip „neskelbtiną“ versiją.

Jei informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija gali neatsižvelgti į tokią informaciją.

Visus rašytinius pareiškimus ir prašymus, įskaitant, kai tinkama, nuskenuotus įgaliojimus, suinteresuotosios šalys primygtinai raginamos teikti per TRON.tdi (https://tron.trade.ec.europa.eu/tron/TDI).

Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf

Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi svetainė: https://webgate.ec.europa.eu/tron/tdi

E. paštas: TRADE-SAFE009-REVIEW@ec.europa.eu

2 Galimybė būti išklausytiems Komisijos tyrimo tarnybų

Komisijos tyrimo tarnybos gali išklausyti suinteresuotąsias šalis su sąlyga, kad joms iš tikrųjų gali turėti įtakos pradinio apsaugos priemonių tyrimo atnaujinimo rezultatai ir kad yra ypatingų priežasčių jas išklausyti žodžiu. Visi prašymai išklausyti turėtų būti teikiami raštu, o juose nurodomos prašymo priežastys. Prašymus išklausyti dėl klausimų, susijusių su šio tyrimo inicijavimu, privaloma pateikti per 21 dieną nuo šio pranešimo paskelbimo Europos Sąjungos oficialiajame leidinyje dienos.

3 Bylas nagrinėjantis pareigūnas

Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurių gali būti pateikta tyrimo metu.

Suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas. Iš principo, toks dalyvavimas turėtų apsiriboti klausimais, iškilusiais per šį peržiūros tyrimą.

Prašymai dėl bylas nagrinėjančio pareigūno dalyvavimo turėtų būti teikiami raštu, o juose nurodomos prašymo priežastys. Suinteresuotosios šalys, teikdamos prašymus dėl bylas nagrinėjančio pareigūno dalyvavimo, raginamos laikytis terminų, nustatytų šio pranešimo 1.1 skirsnyje. Jeigu tokie prašymai pateikiami nesilaikant atitinkamų terminų, bylas nagrinėjantis pareigūnas taip pat gali išnagrinėti tokio vėlavimo priežastis, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/

4 Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (7).

Pranešimas apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, pateikiamas Prekybos GD svetainėje http://trade.ec.europa.eu/doclib/html/157639.htm

(1) Kolegijos ataskaita pateikta adresu https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) 2019 m. sausio 31 d. Komisijos įgyvendinimo reglamentas (ES) 2019/159, kuriuo tam tikriems importuojamiems plieno produktams nustatomos galutinės apsaugos priemonės (OL L 31, 2019 2 1, p. 27).

(3) 1971 m. birželio 3 d. Tarybos reglamentas (EEB, Euratomas) Nr. 1182/71, nustatantis terminams, datoms ir laikotarpiams taikytinas taisykles (OL L 124, 1971 6 8, p. 1).

(4) „Neskelbtinas“ dokumentas yra konfidencialus dokumentas pagal Reglamento (ES) 2015/478 8 straipsnį, Reglamento (ES) 2015/755 5 straipsnį ir PPO Susitarimo dėl apsaugos priemonių 3 straipsnio 2 dalį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(5) OL L 83, 2015 3 27, p. 16.

(6) OL L 123, 2015 5 19, p. 33.

(7) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).